TARYBOS REGLAMENTAS (EB) Nr. 431/2009
2009 m. gegužės 18 d.
iš dalies keičiantis Reglamentą (EB) Nr. 332/2002 dėl priemonės, teikiančios vidutinės trukmės finansinę pagalbą valstybių narių mokėjimų balansams, sukūrimo
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 308 straipsnį,
atsižvelgdama į Komisijos pasiūlymą, pateiktą pasikonsultavus su Ekonomikos ir finansų komitetu,
atsižvelgdama į Europos Parlamento nuomonę (1),
atsižvelgdama į Europos centrinio banko nuomonę (2),
kadangi:
(1)
Tarptautinės finansų krizės mastas ir intensyvumas daro įtaką Bendrijos vidutinės trukmės finansinės paramos galimam poreikiui euro zonai nepriklausančiose valstybėse narėse, ir dėl to reikia gerokai padidinti valstybėms narėms suteikiamų dar nepanaudotų paskolų sumos viršutinę ribą, nustatytą Reglamente (EB) Nr. 332/2002 (3), nuo 25 mlrd. EUR iki 50 mlrd. EUR.
(2)
Atsižvelgiant į neseniai įgytą vidutinės trukmės finansinės paramos teikimo patirtį, turėtų būti patikslintos Komisijos ir Reglamento (EB) Nr. 332/2002 įgyvendinimu suinteresuotų valstybių narių užduotys ir atsakomybė. Be to, finansinės paramos teikimo sąlygos turėtų būti išsamiai išdėstytos susitarimo memorandume, kurį turi sudaryti Komisija ir suinteresuotoji valstybė narė.
(3)
Turėtų būti patikslintos taisyklės, reglamentuojančios kai kuriuos Bendrijos finansinės paramos finansų valdymo aspektus. Dėl su veikla susijusių priežasčių suinteresuotoji valstybė narė gautos finansinės paramos lėšas turėtų padėti į specialią sąskaitą savo nacionaliniame centriniame banke ir prieš kelias dienas iki mokėjimo termino pervesti mokėtinas sumas į sąskaitą Europos centriniame banke.
(4)
Labai svarbu patikimai valdyti gautą Bendrijos finansinę paramą. Todėl, nepažeidžiant Europos centrinių bankų sistemos ir Europos centrinio banko statuto 27 straipsnio, šis reglamentas turėtų numatyti galimybę Europos Audito Rūmams ir Europos kovos su sukčiavimu tarnybai, kai jų nuožiūra tai būtina, Bendrijos vidutinės trukmės finansinę paramą gaunančioje valstybėje narėje atlikti patikrinimus, kaip tai jau numatyta galiojančiuose paskolų susitarimuose.
(5)
Todėl Reglamentas (EB) Nr. 332/2002 turėtų būti atitinkamai iš dalies pakeistas.
(6)
Šis reglamentas turėtų būti nedelsiant taikomas visiems naujiems paskolų susitarimams ir galiojantiems paskolų susitarimams, jeigu ir kai jie yra tikslinami,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 332/2002 iš dalies keičiamas taip:
1.
1 straipsnio 1 dalies antra pastraipa pakeičiama taip:
„Paskolų, kurios valstybėms narėms gali būti suteiktos pagal šią priemonę, bendra nepadengta pagrindinė suma negali viršyti 50 mlrd. EUR“;
2.
3 straipsnio 2 dalis pakeičiama taip:
„2. Valstybė narė, siekianti gauti vidutinės trukmės finansinę paramą, aptaria su Komisija savo finansinių poreikių įvertinimą ir Komisijai bei Ekonomikos ir finansų komitetui pateikia perspektyvinės programos projektą. Taryba, išnagrinėjusi padėtį suinteresuotojoje valstybėje narėje ir prie jos paraiškos pateiktą perspektyvinę programą, paprastai tame pačiame posėdyje priima sprendimą:
a)
dėl paskolos ar tinkamos finansavimo priemonės suteikimo, jos dydžio ir vidutinės trukmės;
b)
dėl ekonominės politikos sąlygų, susietų su vidutinės trukmės finansine parama, siekiant atkurti arba užtikrinti tvarią mokėjimų balanso padėtį;
c)
dėl paskolos arba finansavimo priemonės, kuri paprastai išmokama arba kuri panaudojama dalimis, suteikimo būdų; kiekvieną sumos dalį leidžiama panaudoti patikrinus rezultatus, pasiektus įgyvendinant nustatytus programos tikslus.“;
3.
Įterpiamas šis straipsnis:
„3a straipsnis
Komisija ir suinteresuotoji valstybė narė sudaro susitarimo memorandumą, kuriame išsamiai išdėstomos pagal 3 straipsnį Tarybos nustatytos sąlygos. Komisija susitarimo memorandumą pateikia Europos Parlamentui ir Tarybai.“;
4.
5 straipsnis pakeičiamas taip:
„5 straipsnis
Komisija imasi būtinų priemonių, kad bendradarbiaujant su Ekonomikos ir finansų komitetu būtų reguliariai tikrinama, ar valstybės narės, gaunančios Bendrijos paskolą, ekonominė politika atitinka perspektyvinę programą, kitas pagal 3 straipsnį Tarybos nustatytas sąlygas ir 3a straipsnyje nurodytą susitarimo memorandumą. Tuo tikslu valstybė narė pateikia Komisijai visą būtiną informaciją ir visapusiškai su ja bendradarbiauja. Komisija, remdamasi tokio patikrinimo rezultatais, po to, kai savo nuomonę pateikia Ekonomikos ir finansų komitetas, priima sprendimą dėl leidimo panaudoti kitas sumos dalis.
Sprendimus dėl pradinių ekonominės politikos sąlygų patikslinimų priima Taryba.“;
5.
7 straipsnis papildomas šia dalimi:
„5. Suinteresuotoji valstybė narė savo nacionaliniame centriniame banke atidaro specialią sąskaitą gautai Bendrijos vidutinės trukmės finansinei paramai valdyti. Ji į Europos centrinio banko sąskaitą taip pat perveda pagrindinę paskolos dalies sumą ir mokėtinas paskolos palūkanas prieš septynias TARGET2 (4) sistemos darbo dienas iki atitinkamo mokėjimo termino.
6.
Įterpiamas šis straipsnis:
„9a straipsnis
Nepažeidžiant Europos centrinių bankų sistemos ir Europos centrinio banko statuto 27 straipsnio, Europos Audito Rūmai turi teisę Bendrijos vidutinės trukmės finansinę paramą gaunančiose valstybėse narėse atlikti jos nuožiūra būtinus su tos paramos valdymu susijusius finansinius patikrinimus arba auditą. Todėl Komisija, įskaitant Europos kovos su sukčiavimu tarnybą, turi teisę siųsti savo pareigūnus arba reikiamus įgaliojimus turinčius atstovus Bendrijos vidutinės trukmės finansinę paramą gaunančiose valstybėse narėse atlikti su ta parama susijusius techninio arba finansinio pobūdžio patikrinimus arba auditą, kuriuos jos nuožiūra būtina atlikti.“
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2009 m. gegužės 18 d.